GENESIS 1 



Gintuha han Dyos an Bug-os nga 
Kalibutan 

IHa tinikangan, han pagtuha han 
Dyos han bug-os nga kalibutan ug 
han mga butang ha kalangitan* 2 an 
tuna waray katuhayan ngan waray pa 
sulod nga bisan ano nga butang. Putos 
hin kasisidman an mabalod nga 
kalalawdan nga nakalukop han 
ngatanan nga mga butang, ngan 
nahanoy ha bawbaw han tubig an 
gahom han Dyos.*> 3 Niyan nagsiring 
an Dyos, "Magkamay-ada kapawa" 
—ngan pinmakita an kapawa. 
4 NaJipay an Dyos han iya hinkit-an. 
Ngan ginlain niya han kasisidman an 
kapawa, 5 ngan gkmgaranan niya nga 
"Adlaw" an kapawa ug "Gab-i" an 
kasisidman. Linmabay an kagab-ihon 
ngan inmabot an aga— amo adto an 
syahan nga adtaw. 

67 Niyan nagsiring an Dyos, 
"Magkamay-ada panganoron nga 
magbubuhag han katubigan basi 
magkaduha ka lain nga dapit— ngan 
natuman ini. Sanglit ginhimo han 
Dyos an panganoron nga amo an 
nagbuhag han katubigan; may 
katubigan ha ilarom han panganoron 
ngpi may-ada liwat ha bawbaw hini. 
8 Ginngaranan niya nga "Langit" an 
panganoron. Linmabay an kagab-ihon 
ngan inmabot an aga— amo adto an 
ikaduha nga adlaw. 

9 Niyan nagsiring an Dyos, "An 
katubigan ha ubos han langit magtirok 
ngadto hin usa nga, dapit basi 
pumakita an kamad-an," — ngan 
natuman ini. 10 Ginngaranan niya nga 
"Tuna" an kamad-an, ngan "Dagat" 
an nagtirok nga katubigan. Ngan 
nalipay an Dyos han iya hinkit-an. 
u Niyan nagsiring hiya, "Magpaturok 
an tuna han magkalainlain nga mga 
tanom, adton mga nahatag hin binhe 
ngan adton mga nahatag hin 

a Ha tinikangan... ha kalangitan; o Ha tinikangan gintuha han Dyos an bug-os nga kalibutan; 

o Han pagtikang han Dyos pagtuha han bug-os nga kalibutan. 
b an gahom han Dyos; o an espiritu han Dyos; o in usa nga hangin nga tikang sa Dyos; o in 

usa nga makataragloob nga hangin. 
c siringbahan nga mga pyesta; o mga panahon. 



bunga," — ngan natuman ini. 12 Sanglit 
tinmurok ha tuna an magkalainlain 
nga mga tanom, ngan nalipay an Dyos 
han iya hinkit-an. 13 Linmabay an 
kagab-ihon ngan inmabot an aga — 
amo adto an ikatulo nga adlaw. 

14 Niyan nagsiring an Dyos, 
"Magpakita didto ha langit in mga 
suga nga maglalain han adlaw ug han 
gab-i, ngan amo an panigamnan han 
pagtikang han mga adlaw, mga tuig, 
ngan mga siringbahan nga pyesta; c 
15 masiga ini hira didto ha langit basi 
makahatag ha tuna hin kapawa" — 
ngan natuman ini. 16 Sanglit ginhimo 
han Dyos an duha nga dagko nga mga 
suga; an usa nga dako nga suga 
maghahatag hin kapawa ha bug-os nga 
adlaw ngan an ikaduha nga suga ha 
bug-os nga gab-i; naghimo liwat hiya 
han mga bitoon. 17 Iginbutang niya an 
mga suga didto ha langit basi 
makalamrag han tuna, 18 makapawa 
ha bug-os nga adlaw ug gab-i, ngan 
basi malain han kasisidman an 
kapawa. Ngan nalipay an Dyos han iya 
hinkit-an. 19 Linmabay an kagab-ihon 
ngan inmabot an aga— amo adto an 
ikaupat nga adlaw. 

20 Niyan nagsiring an Dyos, 
"Malukop hin magkalainlain nga buhi 
nga mga binuhat an katubigan, ngan 
maluob hin katamsihan an 
kahanginan." 21 Sanglit gintuha han 
Dyos an dagko nga kamanampan ha 
dagat, an magkalainlain nga mga 
binuhat nga nag-uokoy ha tubig, ngan 
an magkalainlain nga katamsihan. 
Ngan nalipay an Dyos han iya hinkit- 
an. 22 Ginbendisyonan niya ini 
ngatanan ngan ginsiring an mga 
binuhat nga nag-uokoy ha tubig nga 
magdamo ini hira ngan pun-on nira an 
kadagatan, ngan ginsiring niya an 
katamsihan nga magdamo liwat hira. 
23 Linmabay an kagab-ihon ngan 
inmabot an aga — amo adto an ikalima 

nga adlaw. 

24 Niyan nagsiring an Dyos, 
"Magkamay-ada an tuna 

magkalainlain nga kamanampan: 
ihayop ngan ihalas/ dagko ngan 
gudti" — ngan natuman ini. 2 5Sanglit 
ginhimo han Dyos ini ngatanan ngan 
nalipay hiya han iya hinkit-an. 

26 Niyan nagsiring an Dyos, "Ngan 
yana paghihimoon ta an tawo;* ha 
aton panagway ug ladawan hihimoon 
ta hiya. Maghahadi hiya han kaisdaan, 
katamsihan, ngan han ngatanan nga 
kamanampan, ihayop ngan ihalas, 
dagko ngan gudti!" 27 Sanglit gintuha 
han Dyos an tawo, nga ginhimo hiya 
nga sugad ha iya ngahaw. Nagtuha 
hiya hin lalake ug babaye, 
28 ginbendisyonan hira ngan ginsiring, 
"Magkamay-ada kamo damo nga mga 
anak, basi mag-ukoy ha bug-os nga 
tuna an iyo mga tulin ngan paghadian 
nira ini. Iginbubutang ko kamo nga 
tinaporan han kaisdaan, han 
katamsihan, ngan han ngatanan nga 
ihalas nga kamanampan. 29 Iginhatag 
ko an ngatanan nga magkalainlain nga 
mga binhe ngan an ngatanan nga 
magkalainlain nga mga bunga nga iyo 
kakaonon; 3°kundi iginhatag ko an 



kabanwaan ngan an mga tanom para 
han ngatanan nga ihalas nga 
kamanampan ngan han ngatanan nga 
katamsihan,"— ngan natuman ini. 
3iNakita han Dyos an ngatanan nga 
iya ginhimo ngan nalipay hiya hin 
duro. Linmabay an kagab-ihon ngan 
inmabot an aga— amo adto an 
ikaunom nga adlaw. 

2Sanglit nahuman an bug-os nga 
kalibutan ngan an mga butang ha 
kalangitan. 2 Dida han ikapito ka 
adlaw, nahuman han Dyos an iya mga 
gintuha, ngan pinmahuway hiya. 
3 Ginbendisyonan niya an ikapito nga 
adlaw ngan ginlain niya ini sugad nga 
usa nga talagsaon nga adlaw, kay hito 
nga adlaw nahuman niya an iya 
pagtuha^ ngan hinmunong na hiya hin 
pagtuha. 4 Ngan amo ini an paagi han 
pagtuhaa han bug-os nga kalibutan 
ngan han ngatanan nga aada ha langit. 

Nagbutang han Tanaman han Eden 

Han paghimoa han Ginoos nga 
Dyos han bug-os nga kalibutan, 
5 waray pa mga tanom dida han tuna 
ngan waray pa naturok nga mga binhe, 
kay waray pa man hiya magpadara hin 
uran, ngan waray pa tawo nga nag- 



d ha usa nga kadaan nga hubad, kamanampan; ihayop ngan ihalas, ha Hebreo, ihayop nga 

kamanampan ngan han bug-os nga tuna. 
e tawo: natindog para katawhan. 
f hito nga adlaw nahuman niya an iya pagtuha; o dida hito nga adlaw ginhuman niya an iya 

pagtuha. 
s TUN A... TAWO: Ha Hebreo parupareho la an tunog han mga pulong para han "tawo" ug 

"tuna". 

uuma han tuna. 6 Kundi naawas in 
tubig tikang ha ilarom han tuna ngan 
amo an nagtutubig han tuna. 

7 Niyan kinmuha an Ginoo nga 
Dyos hin tuna ngan naghimo hiya hin 
tawo;* gininhawaan niya an irong han 
tawo ngan nabuhi an tawo. 

8 Niyan nagbutang an Ginoo nga 
Dyos hin usa nga tanaman didto ha 
Eden, didto ha Sinirangan, ngan didto 
iginbutang niya an tawo nga iya 
ginhimo. 9 Ginpaturok niya didto an 
ngatanan nga magkalainlain nga 
magtahom nga mga kahoy nga 
nahatag hin magrasa nga mga bunga. 
Didto ha butnga han tanaman nakadto 
an kahoy nga nahatag hin kinabuhi, 
ngan an kahoy nga nahatag hin 
pakasabot han maupay ngan han 
maraot. ' 

10 Naawas in usa nga salog didto ha 
Eden ngan nagtutubig han tanaman; 
ha unhan han Eden nagsasanga ini 
ngan nahihimo nga upat nga mga 
salog. n An syahan nga salog amo an 
Pison; naawas ini palibot han 
katunaan han Havila. ( 12 Aadto 
hiaagii an puraw nga bulawan ngan an 
talagsaon liwat nga pahamot ngan 
mahai nga mga bato.) 13 An ikaduha 
nga salog amo an Gihon; naawas ini 
palibot han katunaan han Cus J i4 An 
ikatulo nga salog amo an Tigris nga 
naawas ha sinirangan han Asiria, ngan 
an ikaupat nga salog amo an Euf rates. 

15 Niyan iginbutang han Ginoo nga 
Dyos an tawo didto han Tanaman han 
Eden basi niya pag-umhon ngan 
pagbantayan. 16 Ginsiring hiya han 
Dyos, "Makakakaon ka han bunga 
han bisan ano nga kahoy dinhe ha 
tanaman, 17 labot han kahoy nga 
nahatag hin pakasabot han maupay 
ngan han maraot. Kinahanglan diri 
ka kumaon han bunga hito nga kahoy; 



kon kumaon ka hito, mapatay ka hito 
manta nga adlaw." 

18 Niyan nagsiring an Ginoo nga 
Dyos, "Diri maupay nga mag-usaan la 
an tawo. Maghihimo ako hin angay 
niya nga kaupod-upod nga mabulig ha 
iya." 19 Sanglit kinmuha hiya hin tuna 
ngan iya ginhimo an ngatanan nga 
kamanampan, ngan an ngatanan ftga 
katamsihan, ngan gindara ini han 
Dyos ngadto han tawo basi 
pagngaranan niya ngatanan; sanglit 
amo ini an pagkamay-ada nira mga 
ngaran. 20 Sanglit ginngaranan han 
tawo an ngatanan nga katamsihan, 
ngan an ngatanan nga kamanampan; 
kundi waray gud usa ha ira nga angay 
nga kaupod-upod hin pagbulig ha iya. 

21 Niyan dida han pagkaturog han 
tawo ginpahimuok hiya han Ginoo 
nga Dyos, ngan samtang hinmumuo- 
kan hiya, kinuha han Dyos in usa han 
mga gusok han tawo ngan ginputos ini 
hin unod. 22 Ginhimo niya in usa nga 
babaye tikang han gusok nga ginkuha 
niya tikang han lalake, ngan gindara 
niya an babaye ngadto han lalake. 
23 Niyan nagsiring an lalake, 

"Iini na gud man in usa nga 

sugad ha akon kapareho— 
Tul-an nga tikang han akon 

tul-an, 
ngan unod nga tikang han akon 

unod. 
Tatawgon hiya nga 'Babaye' kay 

kinuha hiya tikang han 

lalake."* 

24 Sanglit amo ini an hinungdan nga 
an lalake kinahanglan bumaya han 
amay ug iroy niya ngan makigtampo 
han iya asawa, ngan hira nga duha 
uusa na la. 

25 Mga hubo-lubas nga duha an 
lalake ngan an babaye, kundi waray 
hira pagkaawod. 



h Ginoo: Kon ha Hebreo may-ada Yaweh nga ginhubad hadto nga Jehovah, ini nga hubad 

nagamit han Ginoo nga puro dagko nga mga litra, ha pagsunod han Ininglis nga hubad. 
' nahatag... han maraot; o hibaro han ngatanan nga butang. 
J Cus (han Mesopotamia), o Sudan. 
* BAB A YE... LALAKE: Parupareho an mga tingog ha Hebreohanon hini nga mga ngaran. 

Waray Magsugot an Tawo 

3Niyan an halas amo gud an labi ka 
listo han ngatanan nga mananap 
nga ginhimo han Ginoo nga Dyos. 
Ginpakianhan han halas an babaye, 
"Tinuod ba nga gindid-an kamo han 
Dyos hin pagkaon hin bunga tikang 
hin bisan ano nga kahoy dinhe han 
tanaman?" 

2 Binmaton an babaye, "Makaka- 
kaon kami han bunga hin bisan ano 
nga kahoy dinhe han tanaman, 3 labot 
han kahoy nga aada ha butnga han 
tanaman. Gindid-an kami han Dyos 
hin pagkaon han bunga hito nga 
kahoy, o bisan pagkamkam hito; kon 
amon ini pagbuhaton, mapatay kami." 

4 Binmaton an halas, "Buwa ito; 
diri kamo mapatay. 5 Ginsiring ito han 
Dyos kay maaram hiya nga kon 
kumaon kamo han bunga, masusugad 
kamo han Dyos,' ngan makakasabot 
kamo han maupay ngan han 
maraot."™ 

6 Kinmita an babaye han 
kamatahom han kahoy ngan han 
kamarasa kaonon han bunga hini, 
ngan nakahunahuna hiya nga maupay 
gud an may-ada kinaadman. Sanglit 
kinmuha hiya hin pira ka bug-os 
nga bunga ngan kinmaon hiya. Niyan 
gintagan niya an iya bana ngan 
kinmaon liwat hiya hini. 7 Han 
pakakaon gudla nira hini, nahibaro 
hira ngan nakasabot nga mga hubo 
hira; sanglit naghimo hira hin tapis hin 
mga dahon hin igos basi katabonan an 
ira lawas. 

8 Hito ngahaw nga kulopay 
hinbatian nira an Ginoo nga Dyos nga 
naglalakat dida han tanaman, ngan 
tinmago hira ha iya dida han 
kakahoyan. 9 Kundi gintawag han 
Ginoo nga Dyos an lalake, "Hain 
ka?" 

10 Binmaton hiya, "Hinbatian ko 
ikaw dinhe han tanaman; nahadlok 



ako ngan tinmago ako ha imo, kay 
hubo ako." 

n "Hin-o an nagsumat ha imo nga 
hubo ka?" nagpakiana an Dyos. 
"Kinmaon ka ba han bunga nga 
igindiri ko ha imo?" 

12 Binmaton an lalake, "Gintagan 
ako han babaye nga imo iginbutang 
dinhe nga kaupod nakon, ngan 
kinmaon ako." 

13 Ginpakianhan han Ginoo nga 
Dyos an babaye, "Kay ano nga 
ginbuhat mo ini?" 

Binmaton hiya, "Ginlimbongan 
ako han halas hin pagkaon hini." 

Naghukom an Dyos 

14 Niyan ginsiring han Ginoo nga 
Dyos an halas, "Tungod hini 
pagsisirotan ko ikaw; han ngatanan 
nga kamanampan ikaw la mag-aantos 
hini nga gaba: tikang yana ha imo 
tiyan magdadanas ka ngan tapotapo 
an imo kakaonon samtang buhi ka pa. 
15 Hihimoon ko nga magkaaway 
kamo — hi ikaw ngan han babaye; 
dayuday magkaaway an iya ngan an 
imo mga tulin. An iya mga tulin amo 
an madugmok han imo ulo, ngan 
pagtutukbon man nimo an iya tikod." 

16 Ngan nagsiring hiya ngadto han 
babaye, "Dudugangan ko an imo 
kakurian dida ha imo pagburod ngan 
an imo kasakitan dida ha imo pag- 
anak. Bisan pa ngani hini, mahigugma 
ka la gihapon han imo bana, ngan hiya 
magpapangulo ha imo." 

17 Ngan nagsiring hiya ngadto han 
lalake, "Namati ka han imo asawa 
ngan kinmaon ka han bunga nga 
igindiri ko ha imo. Tungod han imo 
ginbuhat, higagabaan an tuna. 
Magkakabudlay ka hin duro ha bug- 
os mo nga kinabuhi hin pagpabunga 
hini hin igo nga pagkaon para ha imo. 
18 Maturok ha tuna in katungkan ngan 
kasapinitan, ngan an imo kakaonon 
amo an mga tanom ha kapatagan. 
19 Igbabalhas ka gud ngan gugul-a ka 



7 Dyos; o kadiyosan. 

m mahibabaro...han maraot; o mahibabaro kamo han ngatanan nga butang. 

hiii tinuod hin pagpabunga han tuna 
hin pagkaon ngada han pagbalik mo 
ngadto han tuna nga ginhimo ha imo. 
Ginhimo ka tikang hin tuna, ngan 
mabalik ka liwat hin ka tuna." 

20 Ginngaranan ni Adan" an iya 
asawa nga Eva<> kay amo hiya an iroy 
han ngatanan nga mga tawo. 21 Ngan 
naghimo an Ginoo nga Dyos hin mga 
panapton nga anit hin mananap para 
kan Adan ngan han iya asawa, ngan 
iya ginbadoan hira. 

Ginpaiwas Tikang han Tanaman 
hira Adan ug Eva 

22 Niyan nagsiring an Ginoo nga 
Dyos, "Yana nahimo na an tawo nga 
sugad ha aton ngan nasabot na han 
maupay ngan han maraot./ 7 
Kinahanglan diri hiya pagtugotan hin 
pagkaon hin bunga tikang han kahoy 
nga nahatag hin kinabuhi, ngan 
mabuhi hin kadayonan." ^Sanglit 
ginpaiwas hiya han Ginoo nga Dyos 
tikang han Tanaman han Eden ngan 
ginpapag-uma hiya han tuna nga 
ginhimo ha iya. 24 Niyan ginbutangan 
niya didto han sinirangan nga dapit 
han tanaman hin buhi nga mga 
binuhat,? ngan hin usa nga nag-iidlap 
nga espada nga waray hunong hin 
pagbinirik. Ginbuhat ini basi waray 
makahirani nga bisan hin-o han kahoy 
nga nahatag hin kinabuhi. 

